RÅDETS AFGØRELSE

af 27. juli 2009

om afslutning af konsultationsproceduren med Republikken Guinea i henhold til artikel 96 i den reviderede Cotonouaftale

(2009/618/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet i Cotonou den 23. juni 2000 (1), som ændret ved den aftale, der blev undertegnet i Luxembourg den 25. juni 2005 (2) (i det følgende benævnt »Cotonouaftalen«), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen (3), særlig artikel 3,

under henvisning til forslag fra Kommissionen, og

ud fra følgende betragtninger:

I henhold Cotonouaftalens artikel 96 blev der den 29. april 2009 indledt konsultationer med Republikken Guinea under overværelse af repræsentanter for gruppen af stater i Afrika, Vestindien og Stillehavet hvorunder repræsentanterne for den militærjunta, der er ved magten, og overgangsregeringen er fremkommet med tilfredsstillende forslag og tilsagn —

TRUFFET FØLGENDE AFGØRELSE:

Artikel 1

De konsultationer, der er indledt med Republikken Guinea i henhold til Cotonouaftalens artikel 96, er afsluttet.

Artikel 2

De foranstaltninger, der er omhandlet i skrivelsen i bilaget, vedtages som relevante foranstaltninger i henhold til Cotonouaftalens artikel 96, stk. 2, litra c).

Artikel 3

Denne afgørelse træder i kraft på dagen for dens vedtagelse.

Denne afgørelse udløber den.27. juli 2011. Den tages op til fornyet overvejelse mindst hver sjette måned på grundlag af konklusionerne af tilsynsbesøg, der gennemføres i fællesskab af formandskabet for Den Europæiske Union og Kommissionen.

Artikel 4

Denne afgørelse offentliggøres i Den Europæiske Unions Tidende.

(1) EFT L 317 af 15.12.2000, s. 3.

(2) EUT L 209 af 11.8.2005, s. 27.

(3) EFT L 317 af 15.12.2000, s. 376.

BILAG

UDKAST TIL SKRIVELSE

Hr. formand for CNDD

Hr. premierminister

Ifølge Den Europæiske Union er det statskup, der fandt sted i Republikken Guinea (i det følgende benævnt »Guinea«) den 23. december 2008, et alvorligt brud på væsentlige dele af artikel 9 i Cotonouaftalen. Den Europæiske Union har i formandskabets erklæring af 31. december 2008 på det bestemteste fordømt dette statskup, da det strider mod selve demokratiets principper. Ved samme lejlighed bekræftede Den Europæiske Union, at den var rede til at støtte den igangværende proces i Guinea mod en tilbagevenden til den forfatningsmæssige orden. Den har derfor i henhold til artikel 96 i Cotonouaftalen indledt en politisk dialog med de siddende magthavere om en gennemgang af situationen og de mulige løsninger. Disse konsultationer blev indledt den 29. april 2009 i Bruxelles.

Under disse konsultationer diskuterede parterne på det indledende møde, hvordan processen frem mod en genetablering af den forfatningsmæssige orden og indsættelse af et demokratisk styre efter afholdelsen af frie og åbne valg kunne tilrettelægges. Den guineanske part fremlagde desuden en note om de forskellige etaper og spørgsmål vedrørende overgangen. Den Europæiske Union har mærket sig de forslag, som den guineanske part fremsatte under disse møder, bl.a.

Køreplan for en overgang

Den guineanske part har bekræftet, at den tilslutter sig den køreplan, som koalitionen af bærende samfundskræfter foreslog den 17. marts 2009, og som blev vedtaget ved CNDD-formandens kommuniké nr. 50 af 28. marts 2009, med følgende kronologiske inddeling af køreplanens etaper:

— fortsættelse af vælgerregistreringen i overensstemmelse med valgloven

— nedsættelse af et nationalt overgangsråd (CNT)

— indledning af arbejdet med at sanere basisloven

— trykning og udsendelse af valgkort

— vedtagelse af ændringer i basisloven

— parlamentsvalg

— præsidentvalg

— genoptagelse af arbejdet i undersøgelseskommissionen vedrørende de tragiske hændelser i juni 2006 og januar-februar 2007.

Nationalt overgangsråd

— Den guineanske part har bekræftet, at CNT, som er omfattet af køreplanen og vedtaget ved CNDD-formandens dekret nr. 50, vil blive oprettet i løbet af maj 2009.

— Den Europæiske Union vil overvåge, at CNT etableres snarest muligt, og at dets sammensætning, mandat og beføjelser afspejler en inklusiv og konsensussøgende fremgangsmåde.

— Den guineanske part har bekræftet, at Det Nationale Forum, som er omfattet af noten, er uafhængigt af oprettelsen af CNT, som ikke får nogen betydning for dets praktiske oprettelse.

Sanering af basisloven

— Den Europæiske Union har taget til efterretning, at den guineanske part har til hensigt at anmode CNT om inden valgene at foretage en sanering af basisloven og af visse forfatningslove, bl.a. valgloven.

— Den Europæiske Union overvåger, at dette arbejde begrænses til de aspekter, som er nødvendige for overgangen og planlægningen af valgene, og at det ikke får negativ indflydelse på køreplanen.

Valg

— Den guineanske part har forpligtet sig til at overholde køreplanen for afholdelse af valg, dvs. parlamentsvalg den 11. oktober 2009 og præsidentvalg i to omgange den 13. og 27. december 2009. Den Europæiske Union overvåger, at denne planlægning overholdes.

— Den guineanske part har bekræftet CNDD-formandens løfte om, at hverken han selv, CNDD’s medlemmer eller overgangsregeringens premierminister stiller op til disse valg. For EU er dette løfte fundamentalt, og det bør derfor omfattes af en formel beslutning.

— Med henblik på valgenes forberedelse og afvikling har den guineanske part oplyst, hvilke foranstaltninger der skal sikre frie og gennemsigtige valg: — Det samlede ansvar for valgenes tilrettelæggelse og forvaltning er ved CNDD-formandens dekret nr. 015 af 4. januar 2009 blevet overdraget til Den Nationale Uafhængige Valgkommission. — Guinea påtænker at anmode om deltagelse af internationale valgobservatører og forpligter sig også til at indbyde det guineanske civilsamfund til at deltage i overvågningen af valgene. — Der er truffet en række forholdsregler for at sikre, at kandidaterne til valgene har lige adgang til medierne. — Højesterets forfatningsafdeling vil blive genetableret med henblik på behandlingen af tvister i forbindelse med valgene og offentliggørelsen af valgresultaterne.

— Vedrørende valgenes finansiering fremlægges der et detaljeret aktivitetsopdelt budget, som Den Internationale Kontaktgruppe for Guinea skal gennemgå.

Menneskerettigheder, retsstat og god regeringsførelse

Den Europæiske Union har bemærket sig overgangsregeringens bestræbelser på at bekæmpe narkotikahandel, straffrihed og korruption og tilsagn om at gennemføre en række revisioner for at sanere de offentlige finanser. I denne sammenhæng tillægger Den Europæiske Union det særlig betydning, at den guineanske part har forpligtet sig til at overholde retsstatsprincipperne, menneskerettighederne og principperne for god regeringsførelse ved bl.a.:

— at bekræfte, at der ikke er politiske fanger

— at genetablere Højesterets retsafdeling, som herefter skal fungere som landets højeste retsinstans

— at overholde rettighederne for personer, der fængsles for overtrædelse af de almindelige retsregler, dvs. at de har ret til en advokat straks efter fængslingen og til en retfærdig rettergang ved den kompetente retsinstans

— at overholde princippet om lighed for loven

— at indbetale de midler, der inddrives ved revisionerne, til Finansministeriet, så de kan opføres i statsbudgettet

— at genoptage arbejdet i undersøgelseskommissionen vedrørende de tragiske hændelser i juni 2006 og januar-februar 2007, så snart der er indsat en regering efter valget.

Den Europæiske Union finder overordnet, at de løfter, som den guineanske part har afgivet, er opmuntrende, men er bekymret over de manglende fremskridt i gennemførelsen af køreplanen. Det er derfor i henhold til artikel 96, stk. 2, litra c), i Cotonouaftalen blevet besluttet at gennemføre følgende relevante foranstaltninger med henblik på en gradvis genoptagelse af samarbejdet som støtte for overgangen:

1) Den Europæiske Union fortsætter med at finansiere uopsættelige humanitære foranstaltninger til direkte støtte for befolkningen og for at lette den politiske overgang og en løsning af krisen. I den forbindelse bør det bemærkes, at der eventuelt kan ydes ny støtte til forberedelse af parlaments- og præsidentvalget, bl.a. ved at trække på 10. Europæiske Udviklingsfonds (EUF) rammebevilling B, og hvis der i tide modtages en invitation fra de guineanske myndigheder, ved at stille valgobservatører til rådighed.

2) De beskyttelsesforanstaltninger, der er truffet med henblik på de programmer og projekter, der er under gennemførelse i henhold til 9. EUF og tidligere EUF’er, ekskl. istandsættelsesprojekter for offentlige bygninger og decentraliseringsstøtte, vil blive hævet, når der i praksis er nedsat et CNT, hvis mandat, beføjelser og sammensætning er fastlagt i enighed blandt de parter, der deltager i den guineanske overgang.

3) De beskyttelsesforanstaltninger, der er truffet med henblik på de programmer og projekter, der er under gennemførelse i henhold til 9. EUF og tidligere EUF’er, hæves uden forbehold, når vælgerregistret og dekretet om valgdatoerne og den officielle start på valgkampen samt bestemmelserne om forsamlingsfrihed og frihed for de politiske partier til at føre valgkamp er offentliggjort.

4) Fortsættelsen af programmet fra Den Internationale Valutafond (IMF) og genoptagelsen af gældslettelsesarbejdet inden for rammerne af initiativet for højtforgældede fattige lande (HIPC) kunne udvides med et bidrag fra Den Europæiske Union på 8 mio. EUR til afvikling af restancerne til Den Europæiske Investeringsbank (EIB) på de EUF-lån, som er ydet over 10. EUF’s rammebevilling B. Denne støtte vil kunne frigøres ved den officielle lukning for indgivelse af kandidaturer til præsidentvalget og ved bekræftelse af, at CNDD’s formand og medlemmer samt premierministeren for overgangsregeringen ikke deltager i valget.

5) Det strategiske samarbejdsdokument og det vejledende nationale program (DSP/PIN) for Guinea til et vejledende beløb på 237 mio. EUR kan undertegnes, når der er afholdt parlaments- og præsidentvalg, og medlemmerne af nationalforsamlingen i praksis er trådt sammen. EUF, hvis konklusioner forventes at foreligge i 2010, vil analysere gennemførelsen, og konklusionen kan blive, at bevillingerne til Guinea bliver taget op til fornyet overvejelse.

Europa-Kommissionen forbeholder sig ret til om nødvendigt helt eller delvis at påtage sig funktionen som national anvisningsberettiget for EUF for at sikre et fortsat vellykket samarbejde.

Med henvisning til proceduren i artikel 96 i Cotonouaftalen vil Den Europæiske Union fortsat følge situationen i Guinea nøje i en tilsynsperiode på 24 måneder. I denne periode vil der jævnfør artikel 8 i Cotonouaftalen blive ført en styrket dialog med Guineas regering som støtte for overgangsprocessen, og der vil løbende blive foretaget evalueringer med bistand fra formandskabet for Den Europæiske Union og Europa-Kommissionen. Det første opfølgningsbesøg vil finde sted inden for en frist på højst seks måneder.

Den Europæiske Union forbeholder sig ret til at ændre de »relevante foranstaltninger«, som er beskrevet ovenfor, afhængig af om forpligtelserne bliver overholdt, især forpligtelserne i afsnittet om »menneskerettigheder, retsstat og god regeringsførelse«.

De to parter forpligter sig til jævnfør artikel 8 i Cotonouaftalen at føre en regelmæssig politisk dialog med den nye regering, der dannes efter valgene, om reform af den politiske, retlige og økonomiske ledelse og reform af sikkerhedssektoren.

Med venlig hilsen

Udfærdiget i Bruxelles, den På Rådetes vegne … På Kommissionens vegne …